OB oorval met Covid-19-klagte | Netwerk24
Deur Sarel van der Walt 03 Augustus 2020 12:04
Die openbare beskermer (OB) se kantoor word oorval deur klagte wat met die Covid-19-pandemie te make het.
Adv. Busisiwe Mkhwebane sê in 'n verklaring wat Maandagoggend uitgereik is die meeste klagte die afgelope vier maande gaan oor die gebrek aan dienslewering weens die pandemie.
Mkhwebane sê 'n ondersoekspan wat uit tien senior ondersoekbeamptes bestaan, stel ondersoek in na alle beweerde Covid-19-onreëlmatighede.
Sowat 450 mense het al gekla oor wat hulle voel die "onredelike redes" is wat gegee word vir waarom hul aansoek om die spesiale maandelikse maatskaplike toelae van R350 wat ingestel is vir mense wat weens die pandemie hul werk verloor het, nie aan hulle toegeken word nie. Mkhwebane wys daarop dat dié geld in April beskikbaar gestel is slegs vir mense wat nie reeds werkloosheidsversekering ontvang nie.
Die OB, wat tans onder groot politieke druk is en om oorlewing veg nadat sy nou al verskeie kere in die hof bloedneus gekry het, sê sy sal met Lindiwe Zulu, minister van maatskaplike ontwikkeling, in gesprek tree oor die mense se klagte.
Sy sal ook met Lindiwe Sisulu, minister van water, sanitasie en menslike nedersettings, Angie Motshekga, minister van basiese onderwys, dr. Nkosazana Dlamini-Zuma, minister van samewerkende regering en tradisionele sake, die ouditeur-generaal en die Spesiale Ondersoekeenheid (SOE) vergader.
Haar kantoor het ook klagte ontvang oor wanadministrasie en onreëlmatighede met onder meer die grensdraad van R37 miljoen by die Beitbrug-grenspos tussen Suid-Afrika en Zimbabwe naby Musina in Limpopo en die Gautengse regering se tender van R30 miljoen vir inligtingstegnologie.
Die OB sê haar kantoor ondersoek verder beweerde onreëlmatighede met tenders vir die omstrede Zithabeseni-kwarantynkamp naby Groblersdal in Limpopo.
In KwaZulu-Natal word ondersoek ingestel na beweerde onreëlmatighede in die provinsiale onderwysdepartement met die aankoop van persoonlike beskermende toerusting (PBT's). Daar word beweer die departement het buitensporig hoë pryse hiervoor betaal.
In die Oos-Kaap is die OB se span besig om ondersoek na beweringe in te stel dat 'n lodge wat as kwarantyngerief gebruik word aan 'n lid van die provinsiale uitvoerende komitee behoort.
Daar word ook ondersoek ingestel na beweerde onreëlmatighede met die aankoop van toerusting vir afstandsonderrig. Dié kontrak beloop sowat R400 miljoen.
Die omstrede kwessie oor die aankoop van motorfiets-ambulanse vir dié provinsie word ook bekyk.
Adv. Kholeka Gcaleka, adjunk-OB, en Charles Mohalaba, operasionele hoof van die OB se kantoor, sal vandeesweek die Mthatha-, Livingstone- en Uitenhage-hospitaal besoek om na berigte van verslegtende toestande in dié Oos-Kaapse hospitale ondersoek in te stel.